《江雨谣题偶武孟江雨轩》
元代·陆仁

白龙祠前江水绿，江上何人吹紫竹。江妃清怨不能降，散作浮云满江曲。

浮云忽变江雨来，乱撒骊珠三万斛。天昏地黑若混沌，铁马交驰龙战陆。

初疑巴陵走急湍，复讶匡庐泻飞瀑。鲛人停机那敢织，冯夷扬波自起伏。

须臾静听寂无声，袅袅如丝成霢霂。长虹直截东海边，夕阳照向江头屋。

满村父老起歌谣，䆉稏今年秋雨足。幽人开轩举醽醁，正爱晚来凉气肃。

我今下榻轩中宿，几时更剪西窗烛。

作者简介：元河南人，寓居昆山，字良贵，号樵雪生，又号乾乾居士。沈静简默，明经好古。工诗文，善书。馆阁诸公推重之，称为陆河南。有《乾乾居士集》。